Tirsdag 5. september spiller VEB sæsonens første kamp mod Værløse. Og på trænerbænken sidder et nyt trænerteam – nemlig Allan Kolbro Nielsen og Casper Lund. Allan Kolbro Nielsen er velkendt. Sidste år førte han VEB frem til en bronzemedalje sammen med Morten Olsen. Men på grund af arbejdsmæssige udfordringer har Morten Olsen ikke længere tid til trænergerningen, og derfor afløser 39-årige Casper Lund. Han har selv spillet i Skagen/Frederikshavn fra 2004 til 2010. - VEB er en klub, jeg kun kender for noget positivt – både fra min egen tid og efterfølgende. Det bliver vildt spændende at prøve sig af som træner i ligaen, siger Casper Lund i en pressemeddelelse. Casper Lund og Allan Kolbro Nielsen kender hinanden særdeles godt, og de glæder sig til at danne trænerteam. - Casper er min bedste kammerat. Han passer perfekt ind i truppen. Han har selv spillet på højt niveau og kender derfor gamet, siger Allan Kolbro Nielsen.

Referat:
39-årige Casper Lund er ny træner ved VEB. Han tager over efter Morten Olsen, som ikke længere har tid.